Diari Oficial de la Generalitat Valenciana


Sumari del DOGV 6254, del 27-04-2010 (2010/4523)

ORDE 12/2010, de 13 d'abril, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6254

Data del DOGV
:   27-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4523


Data del document
:   13-04-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 12/2010, de 13 d'abril, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura. [2010/4523]  
La producció ramadera ha de realitzar-se en condicions que garantisquen la salut pública, de manera que els productes obtinguts no menyscaben en cap cas la salut del consumidor final i s'evite, a més, l'extensió de malalties específiques del bestiar, a fi de protegir, per tant, els interessos dels ramaders i els del consumidor.  
El sector avícola, per les característiques específiques del producte que posa en el mercat, mereix una atenció especial des del punt de vista sanitari, d'acord amb una normativa europea més exigent quant al control de malalties, en particular de les zoonosis.  
La normativa comunitària sobre ajudes estatals al sector agrari accepta el pagament d'ajudes als ramaders a fi de compensar els costos de prevenció i eradicació de malalties animals quan s'emmarquen en un programa destinat a previndre, controlar o eradicar una malaltia, com és el cas, ja que la salmonel·losi és una malaltia especialment preocupant pel seu caràcter zoonòtic.  
El Ministeri d'Agricultura, Pesca i Alimentació va publicar el Reial Decret 1260/2005, pel qual s'establien ajudes per als escorxadors que sacrificaren gallines afectades o sospitoses de salmonel·losi, però la seua aplicació a la Comunitat Valenciana ha sigut nul·la perquè no hi ha cap escorxador que haja participat en este tipus de sacrificis.  
Així, des de l'any 2007 s'ha considerat necessari establir unes ajudes de caràcter compensatori pels costos de prevenció i eradicació de salmonel·losi en avicultura, per mitjà de la prestació de servicis subvencionats, dirigida a les associacions o entitats que despleguen la seua activitat en el sector avícola de la Comunitat Valenciana i que presten servicis als titulars de les explotacions. En este exercici 2010, entrà en funcionament el Programa Nacional de Vigilància i Control de determinats serotips de salmonel·la en titots, i per això s'ha considerat convenient publicar una nova orde d'ajudes a fi d'incloure esta nova espècie en el seu àmbit d'aplicació, que deroga i substituïx l'Orde de 6 d'abril de 2009, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura.  
Estes ajudes s'ajusten a les disposicions del Reglament (CE) núm. 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat constitutiu de la Comunitat Europea a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001 (DOUE L 358, de 16.12.2006), en particular l'article 10, que establix que les ajudes han d'efectuar-se en relació amb malalties o infestacions parasitàries respecte de les quals hi haja disposicions nacionals i comunitàries de caràcter legal, reglamentari o administratiu, i els pagaments han de formar part d'un programa públic comunitari, nacional o regional de prevenció, control o eradicació de la malaltia o la plaga de què es tracte. Atés que les modificacions introduïdes respecte a l'Orde de 6 d'abril de 2009 no afecten el contingut de la comunicació realitzada, es manté el número de registre de l'ajuda XA 156/2009.  
En este sentit, la present ajuda s'emmarca en els següents plans o programes sanitaris de vigilància, control i eradicació de malalties:  
- Decisió de la Comissió 2006/759/CE, de 8 de novembre de 2006, per la qual s'aproven determinats programes nacionals per al control de la salmonel·la en bandades reproductores de l'espècie Gallus gallus per als anys 2007, 2008 i 2009 (DOUE L 311, de 10.11.06).  
- Decisió de la Comissió 2007/848/CE, d'11 de desembre de 2007, per la qual s'aproven determinats programes nacionals per al control de la salmonel·la en bandades de gallines ponedores de l'espècie Gallus gallus 2008, 2009 i 2010 (DOUE L 333, de 19.12.07).  
- Decisió de la Comissió 2008/815/CE, de 20 d'octubre de 2008, per la qual s'aproven els programes nacionals per al control de la salmonel·la en bandades de pollastres d'engreix de l'espècie Gallus gallus 2009, 2010 i 2011 (DOUE L 283, de 28.10.08).  
- Decisió de la Comissió 2009/771/CE, d'11 de desembre de 2007, per la qual s'aproven determinats programes nacionals per al control de la salmonel·la en titots (DOUE L 275, de 21.10.09).  
- Pla Anual Zoosanitari de 2010, aprovat per mitjà de resolució de la directora general de Producció Agrària.  
Per tot això, a proposta de la directora general de Producció Agrària,  
ORDENE  
Article primer  
S'establixen, com a annex d'esta disposició, les bases reguladores de la línia de la Conselleria d'Agricultura, Pesca i Alimentació per la qual s'establixen ajudes compensatòries pels costos de prevenció i eradicació de salmonel·losi en avicultura.  
Article segon  
Es convoquen per a l'exercici 2010 les ajudes a què es fa referència en l'article primer.  
DISPOSICIONS ADDICIONALS  
Primera  
Les ajudes regulades en esta orde es concediran, en l'exercici 2010, a càrrec de la línia T3081 000, capítol 4 del programa 714.80, Desenvolupament i Millora de la Ramaderia, amb un import màxim de 750.000 €.  
Segona  
El termini de presentació de sol·licituds per a l'exercici 2010 serà de 20 dies hàbils des de l'entrada en vigor d'esta orde.  
DISPOSICIÓ TRANSITÒRIA  
Atés que les despeses subvencionables de la convocatòria de l'ajuda de l'exercici 2009 comprenien des de l'1 de gener fins al 15 de novembre d'aquell any, per a l'exercici 2010 les despeses subvencionables estaran compreses entre el 16 de novembre de 2009 i el 15 d'octubre de 2010. No obstant això, les referides als titots estaran compreses entre l'1 de gener i el 15 d'octubre de 2010.  
DISPOSICIÓ DEROGATÒRIA  
Queda derogada l'Orde de 6 d'abril de 2009, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura.  
DISPOSICIONS FINALS  
Primera  
Es delega en la directora general de Producció Agrària la concessió i la denegació de les ajudes previstes en esta orde.  
Segona  
Es faculta la directora general de Producció Agrària per a dictar els actes, les resolucions i les instruccions que siguen necessaris per a l'aplicació d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 13 d'abril de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
Annex  
Bases reguladores de la línia d'ajudes compensatòries pels costos de prevenció i eradicació de salmonel·losi en avicultura  
Apartat primer. Objecte de l'ajuda  
S'establix una ajuda de caràcter compensatori per a la prevenció i eradicació en el sector avícola de salmonel·losi d'importància per a la salut pública, tal com es definixen en la normativa estatal i comunitària, en el marc dels programes següents:  
1. Programa Nacional de Vigilància, Control i Eradicació de determinats serotips de salmonel·la en bandades de gallines reproductores de l'espècie Gallus gallus.  
2. Programa Nacional de Vigilància i Control de determinats serotips de salmonel·la en gallines ponedores de l'espècie Gallus gallus.  
3. Programa Nacional de Vigilància de determinats serotips de salmonel·la en pollastres de carn, broilers, de l'espècie Gallus gallus.  
4. Programa Nacional de Vigilància i Control de determinats serotips de salmonel·la en titots.  
Apartat segon. Procediment de concessió de les ajudes  
D'acord amb les disposicions de l'article 22.1 de la Llei 38/2003, de 17 de novembre, General de Subvencions, atés el caràcter singular de les ajudes regulades en esta orde i les raons concurrents d'interés públic, s'establixen ajudes pels costos de prevenció i eradicació en el sector avícola de salmonel·losi d'importància per a la salut pública, en règim de concurrència competitiva.  
Apartat tercer. Beneficiaris  
Les associacions o entitats que despleguen la seua activitat en el sector avícola de la Comunitat Valenciana i que presten servicis de controls sanitaris i mesures de prevenció davant de salmonel·losi, així com sacrifici i destrucció d'animals afectats, a les explotacions ramaderes de la Comunitat Valenciana que tinguen la condició de PIME agràries, poden percebre una ajuda, si complixen les condicions previstes en esta orde.  
Les associacions o entitats beneficiàries de l'ajuda queden obligades a no repercutir als titulars de les explotacions les despeses ocasionades pels servicis objecte de subvenció, i no podran exigir la pertinença a l'associació com a condició per a prestar els servicis.  
Apartat quart. Despeses subvencionables  
Tindran la consideració de despeses subvencionables els servicis següents, que les associacions de productors presten des del 16 d'octubre de l'any anterior de l'exercici pressupostari en qüestió fins al 15 d'octubre de cada exercici pressupostari per al qual haja sigut concedida la subvenció, a les explotacions avícoles que complisquen en este període el pla anual zoosanitari establit per la direcció general competent en sanitat animal:  
- Controls sanitaris derivats dels autocontrols efectuats en compliment dels diferents programes nacionals, que inclouran la presa de mostres i les proves de detecció de la malaltia.  
- Compra i administració de vacunes:  
· Compra i administració de vacunes destinades a la vacunació de les futures ponedores en explotacions de cria de la Comunitat Valenciana, quan el titular de l'explotació de cria i el de producció d'ous coincidisca, fins a un màxim de 0.08 euros/vacuna/animal.  
· Compra i administració de vacunes destinades a la vacunació de futures reproductores en explotacions de cria de la Comunitat Valenciana, quan el titular de l'explotació de cria i el de reproductores coincidisca, fins a un màxim de 0.08 euros/vacuna/animal.  
· En el cas d'adquisició de futures ponedores o reproductores vacunades destinades a explotacions de la Comunitat Valenciana, s'entendrà com a despesa subvencionable la derivada de la seua vacunació, fins a un màxim de 0.08 euros/vacuna/animal.  
- Sacrifici i destrucció d'animals afectats.  
- Neteja, desinfecció, desinsectació i desratització de les instal·lacions i l'utillatge, per mitjà de l'ús de productes autoritzats i mètodes adequats, fins a assegurar l'absència de salmonel·la acreditada per mitjà d'analítiques.  
Apartat cinqué. Sol·licituds  
Les sol·licituds es formalitzaran en instància degudament emplenada, dirigida a la consellera d'Agricultura, Pesca i Alimentació.  
Les instàncies es presentaran preferentment al Registre de la Conselleria d'Agricultura, Pesca i alimentació, c/ Amadeu de Savoia, 2, de València, al marge de la possibilitat que es presenten als llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini que es determine en la convocatòria d'ajudes corresponent.  
S'adjuntara a les sol·licituds la documentació següent:  
- Fotocòpia compulsada del NIF o CIF del sol·licitant.  
- Acreditació de la personalitat jurídica de l'entitat o l'associació.  
- Documentació que acredita la capacitat de la persona que firma la sol·licitud per a actuar en nom i representació de l'entitat o associació.  
- Relació d'associats inclosos en l'ajuda, amb indicació del número d'explotació, titular i cens de l'explotació i les mateixes dades de les explotacions no associades que desitgen estar incloses en l'ajuda.  
- Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què cal efectuar els pagaments, en el cas d'altes, baixes o modificacions de les dades que es troben en poder del sistema d'informació comptable de la Generalitat.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació, tal com s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
- Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
- Una memòria del pla de servicis a realitzar que incloga una valoració econòmica detallada del cost dels servicis que les associacions de productors prestaran a les explotacions avícoles d'acord amb el seu cens. A este efecte, segons l'article 31.3 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € en el supòsit de cost per execució d'obra, o de 12.000 € en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contractació del compromís per a la prestació del servici o l'entrega del bé, llevat que per les característiques especials de les despeses subvencionables no hi haja en el mercat prou nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat) i davant de la Seguretat Social.  
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat o el web d'esta (http://www.gva.es).  
Apartat sisé. Tramitació, resolució i pagament de les ajudes  
La instrucció del procediment de concessió de subvencions correspon al Servici de Producció i Sanitat Animal, que realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetrà a l'òrgan col·legiat un informe d'avaluació de les sol·licituds.  
L'òrgan col·legiat serà l'encarregat de realitzar la proposta de resolució de concessió de les ajudes, a la vista de l'informe d'avaluació de les sol·licituds.  
Este òrgan col·legiat estarà integrat per 3 membres, nomenats per la direcció general competent en matèria de ramaderia: un cap de servici que actuarà en qualitat de president i dos caps de secció, un que actuarà en qualitat de vicepresident i un altre que actuarà en qualitat de secretari. En cas de vacant, absència, malaltia o una altra causa legal, el president serà substituït pel vicepresident. Tots els membres, així com els seus suplents en cas de vacant, absència, malaltia o una altra causa legal, seran designats per la direcció general competent en matèria de ramaderia.  
A la vista de la documentació aportada i la proposta de l'òrgan col·legiat, la consellera d'Agricultura, Pesca i Alimentació resoldrà la concessió d'estes ajudes d'acord amb l'import previst en l'apartat nové. La resolució inclourà la concessió o denegació expressa de la subvenció, de què estaran exclosos tots els impostos.  
El termini màxim per a resoldre i notificar la resolució de les ajudes a l'interessat serà de sis mesos, comptadors des de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb les disposicions de l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Contra esta resolució és procedent el recurs de reposició davant de la consellera d'Agricultura, Pesca i Alimentació, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en l'article 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o la impugnació directament davant de l'orde jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos des de l'endemà de la notificació, de conformitat amb les disposicions dels articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
Apartat seté. Criteris de preferència  
Si el conjunt d'ajudes sol·licitades supera els fons disponibles, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds a què afecte un nombre més gran d'animals de les espècies Gallus gallus i Meleagridis gallopavo.  
En cas d'empat en la puntuació final obtinguda pels sol·licitants, tindran preferència les empreses que acrediten ocupar un percentatge més gran de treballadors discapacitats en relació amb les seues plantilles respectives.  
Apartat huité. Realització del servici, procediment de control i pagament de les ajudes  
L'associació o l'entitat haurà de desenvolupar el pla de servicis i actuacions previst que prestarà a les explotacions avícoles i, una vegada conclòs, comunicar-ho a l'oficina de la Conselleria encarregada de la tramitació de la petició. En qualsevol cas, haurà de fer-ho fins al 15 d'octubre de l'exercici pressupostari per al qual haja sigut concedida la subvenció.  
L'incompliment d'este termini suposarà, després de l'audiència de l'interessat, la pèrdua de l'ajuda. Tot això, llevat que s'haja prorrogat el termini expressament a petició de l'interessat i per causa de força major.  
El pagament de l'ajuda sol·licitada estarà supeditat al compliment de les disposicions del Pla Anual Zoosanitari. L'incompliment d'este punt suposarà, amb l'audiència prèvia a l'interessat, una disminució de l'import de la subvenció concedida en la mateixa quantia a les despeses justificades per les explotacions en què s'haja constatat l'incompliment.   
Per al pagament de la subvenció, l'interessat haurà d'aportar amb anterioritat a la data indicada en el paràgraf primer d'este apartat la comunicació de finalització del pla de servicis realitzats. Caldrà adjuntar a la comunicació:  
- El compte justificatiu de la despesa realitzada, que haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses produïdes. Les despeses s'acreditaran per mitjà de factures de tercers i els seus justificants de pagament corresponents, consistents en justificants bancaris.  
- Documentació acreditativa del compliment dels requisits exigits, que estarà constituïda, almenys, pels documents següents:  
a) Memòria en què es detallen les activitats realitzades en cada explotació, amb la seua situació sanitària.  
b) En el cas de sacrifici d'aus:  
1. Un certificat del veterinari oficial de l'escorxador en què constaran el nombre d'animals sacrificats, la data de sacrifici i l'explotació d'origen dels animals.  
2. Un certificat dels servicis veterinaris oficials de la Conselleria d'Agricultura, Pesca i Alimentació de l'absència de salmonel·la en les instal·lacions, una vegada sacrificades les aus.  
c) En el cas d'adquisició de futures ponedores/reproductores vacunades, les factures per la despesa de la seua vacunació hauran de permetre la traçabilitat de la seua aplicació i, per tant, per a cada un dels lots d'animals adquirits haurà d'aportar:  
1. La factura de les depeses de vacunació en què s'indique nombre d'animals vacunats, dosi aplicada, explotació on s'apliquen i explotació de destinació dels animals.  
2. En cas de presentar únicament factura de compra de vacuna, la informació sol·licitada en el punt c.1 haurà de ser inclosa en la factura d'adquisició dels animals, en el document d'entrega d'estos o en una declaració responsable del veterinari habilitat de l'explotació on s'han administrat les vacunes, amb la indicació, a més, del número de factura d'adquisició de la vacuna aplicada.  
3. Fotocòpia del certificat sanitari que empara el trasllat dels animals d'acord amb l'article 7 del Reial Decret 328/2003, de 14 de març, pel qual s'establix i es regula el pla sanitari avícola.   
d) En el cas de compra i administració de vacunes destinades a la vacunació de les futures ponedores o reproductores en explotacions de cria de la Comunitat Valenciana, quan el titular de l'explotació de cria i el de producció d'ous o el de reproductores coincidisca, a més de la factura d'adquisició i aplicació de les vacunes haurà d'aportar-se la recepta veterinària que empara la compra de les vacunes mencionades, com també còpia del registre de tractaments, d'acord amb l'article 8 del Reial Decret 1749/1998, de 31 de juliol, on es reflectix l'aplicació d'estes.  
La presentació dels documents anteriors es realitzarà preferentment en el Registre de la Conselleria d'Agricultura, Pesca i alimentació, c/ Amadeu de Savoia, 2, de València, al marge de la possibilitat que es presenten als llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la vista dels documents aportats, i després de la seua revisió, la direcció general competent, a proposta del cap del Servici de Producció i Sanitat Animal, autoritzarà el pagament de les ajudes, amb el límit màxim del pressupost aprovat, d'acord amb les factures i els seus justificants bancaris aportats.  
Apartat nové. Compatibilitat i quantia de les ajudes  
L'import de l'ajuda podrà arribar com a màxim al 80% de les despeses subvencionables, sense que es puga sobrepassar la quantia màxima d'1 euro per gallina ponedora o reproductora, i 0,10 euros per pollastre d'engreix o titot d'engreix objecte de les actuacions, d'acord amb el cens que figure en el RERA en la data de finalització del termini de presentació de la sol·licitud.  
Els beneficiaris de les ajudes previstes en esta orde no podran rebre ajudes acollint-se a una altra normativa nacional o comunitària que tinga els mateixos objectius que esta orde.  
En virtut de l'article 10 del Reglament (CE) núm. 1857/2006, de l'import dels costos que donen dret a l'ajuda d'acord amb les disposicions dels apartats 1 i 2 del reglament esmentat haurà de restar-se tot import rebut d'acord amb règims d'assegurances.  
Apartat desé. Reintegrament de quantitats indegudament percebudes  
Tal com s'establix en l'article 37.1 de la Llei 38/2003, General de Subvencions, serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos que s'hi preveuen.  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Apartat onzé. Revisió  
Tota alteració de les condicions tingudes en compte per a la concessió de l'ajuda o la subvenció podrà donar lloc a la modificació de la resolució concessiva.  
Apartat dotzé. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, serà aplicable la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.